b'\n_START_ARTICLE_\nAnte Paveli\xc4\x87\n_START_SECTION_\nEl\xc3\xa4m\xc3\xa4\n_START_PARAGRAPH_\nAnte Paveli\xc4\x87 syntyi pieness\xc3\xa4 Bradinan kyl\xc3\xa4ss\xc3\xa4 joka sijaitsi Bosnia ja Hertsegovinassa Sarajevon ja Mostarin v\xc3\xa4lill\xc3\xa4 1889. H\xc3\xa4nen vanhempansa ty\xc3\xb6skenteliv\xc3\xa4t rautateill\xc3\xa4 ja ty\xc3\xb6n takia perhe muutti usein paikkakunnalta toiselle. Perheen asuessa Travnikissa Pavelic sai koulussaan ensikosketuksensa kroaattinationalismiin._NEWLINE_Vuonna 1905 terveysongelmat katkaisivat Paveli\xc4\x87in opiskelut. Tervehdytty\xc3\xa4\xc3\xa4n h\xc3\xa4n muutti veljens\xc3\xa4 luo Zagrebiin suorittamaan lukio-opinnot loppuun.  T\xc3\xa4m\xc3\xa4n j\xc3\xa4lkeen h\xc3\xa4n kirjoittautui yliopistoon opiskelemaan lakia ja liittyi Kroatian oikeuspuolueen kansallismieliseen siipeen. Puolueen ohjelmaan oli kirjoitettu tavoitteeksi Kroatian itsen\xc3\xa4istyminen._NEWLINE_Vuonna 1912 Paveli\xc4\x87 pid\xc3\xa4tettiin. H\xc3\xa4nt\xc3\xa4 ep\xc3\xa4iltiin Kroatian banin (varakuningas) Slavko Cuvajin murhan suunnittelemisesta. H\xc3\xa4net vapautettiin pian. Lakitieteen perusopintonsa Paveli\xc4\x87 suoritti loppuun vuonna 1914. Tohtorintutkinnon h\xc3\xa4n suoritti vuonna 1915. Vuodet 1915- 1918 Paveli\xc4\x87 ty\xc3\xb6skenteli asianajajana._NEWLINE_Paveli\xc4\x87 yleni \xe2\x80\x9dPuhtaan oikeuspuolueen\xe2\x80\x9d sisemp\xc3\xa4\xc3\xa4n sihteerist\xc3\xb6\xc3\xb6n 1919. Vuonna 1921 Paveli\xc4\x87 pid\xc3\xa4tettiin muiden puolueen j\xc3\xa4senten kanssa, mutta vapautettiin pian. Paveli\xc4\x87 valittiin Zagrebin kaupunginvaltuustoon 1927 ja puolueensa ainoaksi edustajaksi Jugoslavian parlamenttiin, kunnes kuningashuone kaappasi vallan 1929. T\xc3\xa4ll\xc3\xb6in Paveli\xc4\x87 pakeni maasta ja perusti er\xc3\xa4iden muiden kanssa Usta\xc5\xa1an, jonka julistuksen Paveli\xc4\x87 muotoili samana vuonna yhdess\xc3\xa4 Mile Budakin kanssa. _NEWLINE_Tilanne Jugoslaviassa helpottui 1931, mutta Paveli\xc4\x87 pakeni Benito Mussolinin johtamaan Italiaan 1932. Paveli\xc4\x87 kumppaneineen pid\xc3\xa4tettiin Torinossa 1934. H\xc3\xa4nt\xc3\xa4 syytettiin osallisuudesta Jugoslavian kuninkaan Aleksanteri I:n murhaan. Pian h\xc3\xa4net kuitenkin vapautettiin ja h\xc3\xa4nen oleskelunsa Italiassa oli v\xc3\xa4lill\xc3\xa4 kotiarestia ja v\xc3\xa4lill\xc3\xa4 valtion vieraana el\xc3\xa4mist\xc3\xa4. _NEWLINE_Italiassa oleskellessaan Paveli\xc4\x87 kirjoitti ett\xc3\xa4 h\xc3\xa4nen vapaustaistelunsa perustuu veitsiin, pistooleihin ja r\xc3\xa4j\xc3\xa4hteisiin. Armoa ja anteeksiantoa ei saa tuntea, sill\xc3\xa4 vain vihollisen kaulan katkaisu v\xc3\xa4hent\xc3\xa4\xc3\xa4 kroaattien k\xc3\xa4rsimyksi\xc3\xa4. H\xc3\xa4nen propagandapuheensa joita suunnattiin radion v\xc3\xa4lityksell\xc3\xa4 Kroatiaan, eiv\xc3\xa4t saaneet vastakaikua. Vaikka Paveli\xc4\x87 ihailikin Mussolinia, h\xc3\xa4n ei lukenut fasismin perusteoksia. H\xc3\xa4n ei my\xc3\xb6sk\xc3\xa4\xc3\xa4n lukenut Hitlerin Mein Kampfia johdantoa pidemm\xc3\xa4lle. Kaikkien ihmetykseksi h\xc3\xa4nt\xc3\xa4 kiinnosti lukea vihaamiensa serbien poliittista historiaa. Kroaattiesikuvinaan h\xc3\xa4n piti Stepjan Radi\xc4\x87ia ja Ante Star\xc4\x89evi\xc4\x87ia joiden mielest\xc3\xa4 v\xc3\xa4kivalta kuului poliitikon ty\xc3\xb6menetelmiin. Intellektuelleihin Paveli\xc4\x87 suhtautui ep\xc3\xa4illen ja totesi olevansa k\xc3\xa4yt\xc3\xa4nn\xc3\xb6n mies. _NEWLINE_Paveli\xc4\x87 j\xc3\xa4i Italiaan vuoteen 1941 asti, jolloin Saksa ja Italia miehittiv\xc3\xa4t Jugoslavian ja Paveli\xc4\x87ista tuli Itsen\xc3\xa4isen Kroatian valtion johtaja, poglavnik. Jugoslavian romahtaminen kev\xc3\xa4\xc3\xa4ll\xc3\xa4 1941 oli sek\xc3\xa4 nopea ett\xc3\xa4 yll\xc3\xa4tt\xc3\xa4v\xc3\xa4. Paveli\xc4\x87illa ei ollut mink\xc3\xa4\xc3\xa4nlaista suunnitelmaa siit\xc3\xa4, miten Kroatiaa pit\xc3\xa4\xc3\xa4 hallita ja millaiseksi valtioksi se pit\xc3\xa4\xc3\xa4 kehitt\xc3\xa4\xc3\xa4. _NEWLINE_Paveli\xc4\x87in johtama Usta\xc5\xa1a-hallinto oli julma serbej\xc3\xa4, juutalaisia ja romaneja kohtaan. Kaikkia Paveli\xc4\x87in mielest\xc3\xa4 ei-toivottuja kansalisuuksia surmattiin kymmenin tuhansin keskitysleireill\xc3\xa4. Paveli\xc4\x87 huomasi pian, ett\xc3\xa4 ei voi kunnolla luottaa Jugoslavialta perimiins\xc3\xa4 kroaattivirkamiehiink\xc3\xa4\xc3\xa4n. Sen sijaan h\xc3\xa4n hallitsi pienen luottomiesryhm\xc3\xa4ns\xc3\xa4 kautta, joista suurin osa oli h\xc3\xa4nen laillaan ollut pitk\xc3\xa4\xc3\xa4n maanpaossa. He hallitsivat maata terrorilla ja v\xc3\xa4kivallalla joka k\xc3\xa4\xc3\xa4nsi yh\xc3\xa4 enemm\xc3\xa4n kroaatteja uuden hallinnon vastustajiksi. Terrorilta eiv\xc3\xa4t olleet turvassa edes ne Usta\xc5\xa1an ne j\xc3\xa4senet,  jotka uskalsivat kritisoida Paveli\xc4\x87ia. Lis\xc3\xa4ksi monia Usta\xc5\xa1an j\xc3\xa4seni\xc3\xa4 \xc3\xa4rsytti Paveli\xc4\x87iin kohdistettu henkil\xc3\xb6palvonta. _NEWLINE_Kun Usta\xc5\xa1a-hallinto romahti 1945, Paveli\xc4\x87 pakeni Bleiburgin kautta It\xc3\xa4valtaan ja sitten kuudeksi kuukaudeksi Roomaan. Yhdysvaltain tiedustelupalvelu tiesi ett\xc3\xa4 Paveli\xc4\x87 on Roomassa, mutta ei pid\xc3\xa4tt\xc3\xa4nyt h\xc3\xa4nt\xc3\xa4._NEWLINE_Paveli\xc4\x87 matkusti Etel\xc3\xa4-Amerikkaan ja h\xc3\xa4nest\xc3\xa4 tuli Argentiinan populistisen johtajan Juan Per\xc3\xb3nin neuvonantaja. Argentiinaan muutti 34\xc2\xa0000 antikommunistia ja fasistia Josip Broz Titon johtamasta kommunistisesta Jugoslaviasta. Vuonna 1957 Paveli\xc4\x87 yritettiin murhata kahdella laukauksella. Yleisesti uskotaan, ett\xc3\xa4 t\xc3\xa4m\xc3\xa4n teki Jugoslavian tiedustelupalvelu UDBA, mutta Blagoje Jovovi\xc4\x87, er\xc3\xa4s Argentiinaan paennut \xc4\x8detnikki v\xc3\xa4itti olleensa ampuja. _NEWLINE_Paveli\xc4\x87 joutui murhayrityksen j\xc3\xa4lkeen siirtym\xc3\xa4\xc3\xa4n Espanjaan, joka my\xc3\xb6nsi h\xc3\xa4nelle poliittisen turvapaikan kielt\xc3\xa4en kuitenkin kaikki julkiset esiintymiset. Paveli\xc4\x87 kuoli Espanjassa vuonna 1959 haavojensa aiheuttamiin komplikaatioihin. _NEWLINE_Ante Paveli\xc4\x87in puoliso Mara Paveli\xc4\x87, omaa sukua Lovrencic, oli Wienin juutalainen. Perheeseen syntyi kolme lasta. Puolison juutalaisuus ei kuitenkaan ollut esteen\xc3\xa4 Ante Paveli\xc4\x87in Itsen\xc3\xa4isess\xc3\xa4 Kroatian valtiossa k\xc3\xa4ynnist\xc3\xa4mille juutalaisvainoille.'